Verkkosivusto Redditissä on virinnyt laaja keskustelu siitä, kuinka elektroniikkaliikkeet hinnoittelevat tuotteensa ja pelaavat alennuskampanjoinnilla.

Kuvassa näkyy Gigantin myymän kohua herättäneen television hintakehitys hinta.fi -sivuston perusteella. LAURI OLANDER/KL, Hinta.fi

”Gigantti kusettaa jäsen- ja ALE hinnoillaan”, kuuluu raadollinen otsake keskustelulle elektroniikkaliikkeiden tuotehinnoittelusta ja alennuskampanjoinnista verkkosivusto Redditissä.

Langan aloittaja on nostanut esiin television, jonka hinnaksi Gigantti on ilmoittanut 999 euroa. Jäsentarjouksella sen saa kuitenkin klubihintaan 555 eurolla. Sen jälkeen kiinnitettiin huomiota, että kilpailijat myyvät samaa televisiota suunnilleen samalla hinnalla kuin Gigantin tarjous. Joskin hinta on ilmoitettu normaaliksi hinnaksi.

Hintaseurantasivuston mukaan television hinta Gigantissa oli 999 euroa heinäkuun puoleen väliin asti lyhyttä alkukesän alennusjaksoa lukuun ottamatta. Heinäkuun 15. päivän jälkeen hinta alkoi laskea, kunnes hinta pompsautettiin syyskuun alussa viikoksi takaisin 999 euroon. Sen jälkeen hinta tuotiin alle 600 euroon.

Kirjoittajan mukaan ilmoitetut alkuperäiset hinnat ovat puijausta. Hänen mukaansa pahimmissa tapauksissa hintaa ei ole todellisuudessa alennettu lainkaan suhteessa kilpailijoihin.

Kommentoijat listaavat lukuisia muita esimerkkejä, joskin monet huomauttavat, että kilpailijat kuten Verkkokauppa ja Power tekevät täysin samaa. Osa kertoo haksahtaneensa kalliiseen ale-hintaiseen ostokseen, kun on kuvitellut tuotteen maksavan todellisuudessa enemmän.

Tapauskohtaista

Gigantin viestintäpäällikkö Anniina Korpelan mukaan kyseessä ei suinkaan ole puijaus.

– Tämä on kuvaava esimerkki siitä, millaista meidän hintakilpailumme on. Jos joku mainostaa tuotetta tiettyyn hintaan, kuten tässä tapauksessa Gigantti klubitarjouksena, kilpailijamme saattavat seurata hintaa, hän sanoo.

Korpela sanoo, että on aina tapauskohtaista, miten hinta ilmoitetaan. Se voi näyttää normaalihinnalta, vaikka kyseessä on tarjous.

– Normaali hinta voi riippua siitä, milloin tuote on tullut myyntiin. Hinnat menevät ylös ja alas. Hinnat laskevat, sitten reagoidaan ja ne palautuvat jossain vaiheessa normaalihinnoiksi, hän kommentoi.

Korpela kiistää myös kikkailun, jonka mukaan Gigantti nostaisi tuotteiden hintoja ennalleen hieman ennen mainos- tai alennuskampanjan alkamista.

– Tuotteiden hinnat vaihtelevat markkinatilanteen mukaan. Hintaan vaikuttavat muun muassa kilpailutilanne, tuotteen saatavuus sekä mallistouudistukset, hän snaoo.